Souvenir

Un souvenir of recuerdo ta un obheto cu un persona ta adkeri pa preserva y evoca e memorianan personal asocia cu un luga, un bishita of un experencia specifico. Un souvenir ta cualkier obheto colecta of cumpra como un memoria tangibel. E obheto mes por tin un balor intrinsico, pero su funcion principal ta como simbolo di un experencia.

E palabra souvenir, cu tin su origen den Frances, ta nifica literalmente recuerdo of memoria.

 Como obheto 
Den turismo, un souvenir ta wordo considera un mercancia conmemorativo vincula cu un luga specifico. E obhetonan aki hopi be ta inclui identificacion geografico y ta comunmente produci pa curasha coleccionamento.

Generalmente, e industria di souvenir ta forma parti significante di e sector turistico. E ta contribui na e economia local y ta permiti bishitantenan hiba un recuerdo tangibel di nan biahe, cu ta sirbi como memoria personal y como promocion spontaneo pa e destinacion. Entre e recuerdonan mas comun ta esnan cu ta autogenera, manera fotografia.

 Tipo di souvenir 
Souvenir ta encera un scala amplio di mercancia produci masalmente, incluyendo paña (manera camisa y sombre); obheto di coleccion (p.e., postal, magnet di frishider, yabero, feneta, moneda y moneda conmemorativo); y articulonan di cas (entre otro cuchara, poti, serbete y asbak). 

Ademas, souvenir ta inclui articulonan di produccion no masal, manera arte folklorico, artesania local, y otro obhetonan cu ta refleha tradicion y cultura regional. Obhetonan natural (manera santo blanco, piedra, of cocolishi) tambe por sirbi como souvenir, aunke esaki ta wordo descurasha pa motibo di proteccion ambiental. E exportacion di especie menasa (of producto secundario, manera lana y cuero) como souvenir ta strictamente regla den leynan internacional y nacional.

 Islanan ABC 
Na islanan Aruba, Boneiro y Corsou, unda turismo ta un pilar economico importante, souvenir no ta solamente un recuerdo turistico, pero tambe un expresion di cultura local, identidad y tradicion. Hopi di e obhetonan di souvenir ta refleha elemento folklorico, historia colonial y simbolonan Caribeño.

Generalmente ta uza algun tema tipico di e islanan, manera:
 flora local - cadushi, dividivi, aloe
 fauna nativo - turtuga marino, flamingo, shoco, yuana
 simbolo y diseñonan folklorico 
 bandera y mapa di e islanan

Kategoria:Economia